b'\n_START_ARTICLE_\nDjevi\xc4\x8danski otoci\n_START_SECTION_\nZemljopis i klima\n_START_PARAGRAPH_\nDjevi\xc4\x8danske otoke \xc4\x8dini nekoliko ve\xc4\x87ih otoka, (Saint Croix, Saint John, Saint Thomas Water Island, Jost Van Dyke, Tortola, Virgin Gorda) te mnogi manji otoci. Krajolik je ve\xc4\x87im dijelom kamenit i bre\xc5\xbeuljkast do brdovit s vrlo malo ravnica. Ve\xc4\x87ina otoka je vulkanskog porijekla, a najvi\xc5\xa1i vrh na otocima je Mount Sage (521 m) a nalazi se na Tortoli. Povremeno se doga\xc4\x91aju i potresi._NEWLINE_Klima je suptropska i vla\xc5\xbena, ali su temperature ubla\xc5\xbeene vjetrovima. Sezona uragana i tropskih oluja traje od srpnja do listopada. Prirodne zalihe pitke vode su ograni\xc4\x8dene uz izuzetak rijeka koje ljeti presu\xc5\xa1e i izvora na Tortoli. Najzna\xc4\x8dajniji izvori pitke vode su bunari i ki\xc5\xa1nica.\n_START_SECTION_\nPovijest\n_START_PARAGRAPH_\nKad je Kristofor Kolumbo 1493. godine stigao do ovih otoka, na njima su \xc5\xbeivjeli prastanovnici tih podru\xc4\x8dja,Ciboneyi, Caribi, Arawaci i druga indijanska plemena. Njihov broj i ljepota potakli su ga da otoke nazove "otoci djevica" (Santa Ursula y las Once Mil Virgines ili, kratko Las Virgines) prema legendi o svetoj Ursuli i njenih 11.000 pratilja koje su, navodno, kod K\xc3\xb6lna pro\xc5\xa1le svoj martirij._NEWLINE_\xc5\xa0panjolske trupe su 1555. pobijedili Karibe i u idu\xc4\x87im desetlje\xc4\x87ima ih istrijebili. Nakon toga, Europljani koji postepeno naseljavaju otoke, za rad na planta\xc5\xbeama (prete\xc5\xbeno \xc5\xa1e\xc4\x87erne treske) dovode robovsku radnu snagu iz Afrike. Ropstvo je potrajalo sve do oko sredine 19. stolje\xc4\x87a.\n_START_SECTION_\nGospodarstvo\n_START_PARAGRAPH_\nGospodarstvo se temelji prije svega na turizmu, a pred kraj 20. stolje\xc4\x87a u tom se podru\xc4\x8dju otvaraju tvrtke sa tzv. "po\xc5\xa1tanskim sandu\xc4\x8di\xc4\x87em", \xc5\xa1to postaje drugi zna\xc4\x8dajan izvor prihoda mjesnih uprava._NEWLINE_Zbog nedovoljne koli\xc4\x8dine pitke vode kao i niske kvalitete tla, opskrba doma\xc4\x87eg stanovni\xc5\xa1tva u mnogom ovisi o uvozu._NEWLINE_Iako politi\xc4\x8dki podijeljeni, gospodarstva oba dijela Djevi\xc4\x8danskih otoka su me\xc4\x91usobno usko povezana, a od 1959. je jedinstvrno polate\xc5\xbeno sredstvo ameri\xc4\x8dki dolar.\n_START_SECTION_\nPromet\n_START_PARAGRAPH_\nNa svim otocima se cestovni promet odvija lijevom stranom. Time su Ameri\xc4\x8dki Djevi\xc4\x8danski otoci jedini posjed SAD-a sa prometom na lijevoj strani. Na otocima ima vi\xc5\xa1e aerodroma kao i luka, a luka Saint Thomas na istoimenom otoku je jedna od najboljih prirodnih luka Kariba.'